সংবাদমাধ্যমের আরও দায়িত্বশীল হওয়া প্রয়োজন৷ বৃহস্পতিবার এক পর্যবেক্ষণে এ কথাই জানাল ভারতের সুপ্রিম কোর্ট৷ কী প্রতিক্রিয়া সংবাদমাধ্যমের?‌ সাংবাদিকরা চাইলেই যা ইচ্ছে তাই লিখতে, বা বলতে পারেন না৷ তাঁদের বক্তব্যের আরও বিশ্বাসযোগ্যতা থাকা জরুরি৷ সামগ্রিকভাবে সংবাদমাধ্যমকেই আরও দায়িত্বশীল হতে হবে৷ এক মানহানির মামলার শুনানিতে এই পর্যবেক্ষণের কথা জানাল ভারতের সর্বোচ্চ আদালত৷ দেশে ক্ষমতাসীন দল বিজেপির সর্বভারতীয় সভাপতি এবং কার্যত প্রধানমন্ত্রী নরেন্দ্র মোদীর পরেই দলে দ্বিতীয় ক্ষমতাবান নেতা অমিত শাহ'র পুত্র জয় শাহ'র ব্যবসায়ে বেনিয়ম ও দুর্নীতির অভিযোগ তুলেছিল একটি নিউজ পোর্টাল৷ সেই ওয়েবসাইটের বিরুদ্ধে মানহানির মামলা দায়ের করেছেন জয় শাহ৷ তারই শুনানিতে সুপ্রিম কোর্টের প্রধান বিচারপতি দীপক মিশ্র বললেন, এটা ঘটনা, যে সংবাদমাধ্যমের একাংশ ভিত্তিহীন খবর পরিবেশন করে৷ অনেক সময়ই তা চরিত্রহননের সামিল হয়ে যায়৷ এমনকি আদালত অবমাননার পর্যায়ে চলে যায় কোনো কোনো খবর৷ এভাবে চলতে পারে না৷ তাই ভারতীয় সংবাদমাধ্যমকে আরও দায়িত্বশীল হতে হবে৷